ໃນຕອນສວຍຂອງວັນທີ 15 ພຶດສະພານີ້, ສະຫາຍ ເວືອງດິງເຫວ້ ກໍາມະການກົມການເມືອງສູນກາງພັກກອມມູນິດ ຫວຽດນາມ ປະທານສະພາແຫ່ງຊາດ ແຫ່ງ ສາທາລະນະລັດ ສັງຄົມນິຍົມຫວຽດນາມ (ສສ ຫວຽດນາມ) ພ້ອມດ້ວຍຄະນະ ໄດ້ເດີນທາງມາຮອດສະໜາມບິນສາກົນວັດໄຕ ນະຄອນຫຼວງວຽງຈັນ ດ້ວຍຍົນພິເສດຂອງ ສສ ຫວຽດນາມ ເພື່ອມາຢ້ຽມຢາມສັນຖະວະໄມຕີ ສາທາລະນະລັດ ປະຊາທິປະໄຕ ປະຊາຊົນລາວ (ສປປ ລາວ) ຢ່າງເປັນທາງການ ໃນລະຫວ່າງວັນທີ 15-17 ພຶດສະພາ 2022.
ໃນການຕ້ອນຮັບ, ຝ່າຍລາວ ມີສະຫາຍ ສົມມາດ ພົນເສນາ ກໍາມະການສູນກາງພັກ ຮອງປະທານສະພາແຫ່ງຊາດ ແຫ່ງ ສປປ ລາວ ພ້ອມຜູ້ແທນຂັ້ນສູງຂອງສະພາແຫ່ງຊາດລາວ ຈໍານວນໜຶ່ງ ແລະ ຝ່າຍ ຫວຽດນາມ ມີ ສະຫາຍ ຫງວຽນບາຮຸ່ງ ເອກອັກຄະລັດຖະທູດວິສາມັນ ຜູ້ມີອຳນາດເຕັມ ແຫ່ງ ສສ ຫວຽດນາມ ປະຈຳ ສປປ ລາວ ພ້ອມດ້ວຍພະນັກງານສະຖານເອກອັກຄະລັດຖະທູດ ຫວຽດນາມ ຈຳນວນໜຶ່ງ.
ການມາຢ້ຽມຢາມສັນຖະວະໄມຕີ ສປປ ລາວ ຢ່າງເປັນທາງການ ຂອງ ສະຫາຍ ເວືອງ ດິງ ເຫວ້ ພ້ອມຄະນະໃນຄັ້ງນີ້, ກໍເພື່ອຕອບສະໜອງຕາມຄຳເຊີນຂອງ ສະຫາຍ ໄຊສົມພອນ ພົມວິຫານ ກຳມະການກົມການເມືອງສູນກາງພັກປະຊາຊົນປະຕິວັດລາວ ປະທານສະພາແຫ່ງຊາດ ແຫ່ງ ສປປ ລາວ ເພື່ອເສີມຂະຫຍາຍສາຍພົວພັນມິດຕະພາບ, ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ ທີ່ມີມູນເຊື້ອຍາວນານໃຫ້ນັບມື້ແຕກດອກອອກຜົນງອກງາມຍິ່ງໆຂຶ້ນ ໂດຍສະເພາະ ແມ່ນການຮ່ວມມື ລະຫວ່າງ ສອງອົງການນິຕິບັນຍັດ ກໍຄືລະຫວ່າງ ສະພາແຫ່ງຊາດລາວ ແລະ ສະພາແຫ່ງຊາດຫວຽດນາມ ຊຶ່ງປີນີ້ ສອງພັກ, ສອງລັດ ແລະ ປະຊາຊົນສອງຊາດເຮົາ ກຳລັງພ້ອມກັນກະກຽມສະເຫຼີມສະຫຼອງປີສາມັກຄີມິດຕະພາບ ລາວ-ຫວຽດນາມ, ຫວຽດນາມ-ລາວ ປີ 2022 ກໍຄືການສະເຫຼີມສະຫຼອງ 2 ວັນປະຫວັດສາດ ສຸດທີ່ມີຄວາມໝາຍສຳຄັນຂອງສອງຊາດຄື: ວັນເຊັນສົນທິສັນຍາມິດຕະພາບ ແລະ ການຮ່ວມມື ຄົບຮອບ 45 ປີ (18/7/1977-18/7/2022) ແລະ ວັນສ້າງຕັ້ງສາຍພົວພັນການທູດ ລາວ-ຫວຽດນາມ ຄົບຮອບ 60 ປີ (5/9/1962-5/9/2022) ທີ່ກໍາລັງດໍາເນີນໄປດ້ວຍບັນຍາກາດຄຶກຄື້ນມ່ວນຊື່ນ, ມີເນື້ອໃນອຸດົມສົມບູນກວ້າງຂວາງ, ເລິກເຊິ່ງ ແລະ ໜັກແໜ້ນ.
(ຂ່າວ-ພາບ: ສຸກສະຫວັນ)